**ninsoare în dungi**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NINSOARE ÎN DUNGI

îngere,

stai cu mine sub acoperiș

și taci sublim

până trece zăpada asta mâloasă

fiindcă ninge în draci,

în dungi,

peste câini,

peste sârme,

peste gospodine,

îngere, stai cu mine la masa

asta abstractă

și apără-mă de mine însumi

cu aripile tale creponate

perfect egale

ca două talgere de balanță

ca două iubiri vindecate

stai cu mine îngropat până la prăsele

în singurătate

și taci cu mine transcedental

ca și cum mi-ai păzi

sufletul

să nu se-mpiedice

prea devreme

de propria-i groapă